รักษาราชการแทนนายกรัฐมนตรี แสดงความยินดี “น้องเอ็นโซ่ ธารวณิชกุล” คว้าแชมป์โลกโกคาร์ท
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี แสดงความยินดีกับน้องเอ็นโซ่ ธารวณิชกุล เยาวชนไทยวัย 13 ปี ที่สร้างชื่อเสียงให้กับประเทศไทยโดยการคว้าแชมป์โลกการแข่งขันโกคาร์ท รุ่น OK-Junior จากรายการ FIA Karting World Championship 2022 รายการแข่งขันรถคาร์ทระดับโลกจัดโดยสมาพันธ์รถยนต์นานาชาติ (FIA) ที่สนามซาโน่ นาโปลี ประเทศอิตาลี ( Sarno Napoli Italy) ระหว่างวันที่ 15-18 กันยายน 2565 พร้อมกันนี้ชื่นชมในความมุ่งมั่นของน้องเอ็นโซ่ ที่ตั้งใจฝึกฝนพัฒนาฝีมือมาเป็นเวลาหลายปี ตั้งแต่ที่ยังอยู่ประเทศไทยและได้เดินทางไปศึกษาพร้อมฝึกกับทีมงานมืออาชีพที่ประเทศอิตาลี ลงแข่งขันมาแล้วหลายรายการหลายประเทศในยุโรป พัฒนาฝีมือดีขึ้นอย่างต่อเนื่อง ซึ่งก่อนจะได้แชมป์โลกในครั้งนี้ น้องเอ็นโซ่ได้รองแชมป์จากรายการ FIA European Championship 2022 เมื่อเดือนพฤษภาคมที่ผ่านมาน้องเอ็นโซ่ นับเป็นนักแข่งโกคาร์ทชาวไทยคนแรก ที่คว้าแชมป์จากรายการ FIA World Karting championship รายการแข่งโกคาร์ทที่ใหญ่ที่สุดในโลก